钦定古今图书集成/理学汇编/文学典/第150卷 > 《徐师曾文体明辩》 > 《上书》
## 钦定古今图书集成/理学汇编/文学典/第150卷 > 《徐师曾文体明辩》 > 《上书》

按：《字书》云：“书者，舒也。”舒布其言而陈之简牍也。古人
敷奏陈说之辞，见于《尚书》《春秋内、外传》者详矣，然皆
矢口陈言，不立篇目。故《伊训》《无逸》等篇，随意命名，莫
协于一，然亦出自史臣之手，刘勰所谓“言笔未分”，此
其时也。降及七国，未变古式，言事于王，皆称上书。秦
汉而下，古制犹存。萧统《文选》，欲其别于臣下之书也，
故自为一类，而以《上书》称之。今从其例，历采前代诸
臣上告天子之书以为式，而列国之臣上其君者，亦
以类次杂于其中。